Sakpas-sake: Jooste, 'n handgranaat en die Paashaas | Netwerk24
Deur Elvira Wood 13 Junie 2019 07:39
Paasfees het 'n keerpunt in die kleinhandelverkope help meebring, maar kan dié momentum sonder die Paashaas voort gesit word? Foto: Argief
Die debat oor die Reserwebank duur steeds voort.
'n Ekonoom meen die rusie oor die bank is " 'n handgranaat waarvan die pennetjie uitgetrek is".
1. Sygnia, Deloitte se paaie skei ná boekhou-skandaal
Sygnia is vir die tweede keer in minder as twee jaar op soek na 'n nuwe eksterne ouditeur. Die maatskappy het pas op Sens aangekondig dat sy en Deloitte se paaie gaan skei. Deloitte is aangestel in die plek van KPMG, wat Sygnia in Augustus 2017 as sy eksterne ouditeur laat gaan het.
2. Markus Jooste eersdaags dissiplinêr verhoor
Markus Jooste se dae as geoktrooieerde rekenmeester is getel. Die Suid-Afrikaanse Instituut van Geoktrooieerde Rekenmeesters (Saica) beplan om "binnekort" Jooste, voormalige uitvoerende hoof van Steinhoff, dissiplinêr te verhoor. Dit sal beteken dat hy die gesogte CA(SA) agter sy naam sal verloor.
3. Paashaas bring soet nuus vir ekonomie
Die Paashaas het oënskynlik Suid-Afrikaners se leë trollies in April voller gelaai. Dit kom ná die maer dae in die eerste kwartaal se kleinhandelverkope en algehele droewige ekonomiese omstandighede tot en met einde Maart.
Lees ook: Resessie dalk afgeweer danksy verbruikers
4. Rand-gekonkel: Kommissie moet klagte duideliker stel
Dit is die bevel van die Mededingingstribunaal aan die Mededingingskommissie oor dié ondersoek, wat reeds vier jaar sloer.
5. Reserwebank: 'Pen is uit handgranaat getrek'
As dit by die geloofwaardigheid van pres. Cyril Ramaphosa se regering kom, is die rusie oor die Reserwebank 'n "handgranaat waarvan die pennetjie uitgetrek" is. Selfs al slaag hy daarin om interne weersprekings oor die monetêre beleid vanuit die ANC te keer, is dit onseker hoe dié vraagstuk op lang termyn gaan eindig.
Statistieke Suid-Afrika maak die jongste groothandelverkoopsyfers asook mynbouproduksie en mineraleverkope vir April bekend.